F’laqgħa li l-President Marie-Louise Coleiro Preca kellha ma’ Soroptimist International of Malta sar aċċenn qawwi dwar ir-rispett universali lejn id-dinjità tal-mara. Il-President iltaqgħet mal-organizzazzjoni msemmija ftit tal-ħin qabel ma’ saret mixja simbolika fil-Belt Valletta b’appoġġ lejn it-tfajliet Niġerjani li nħatfu x-xahar li għadda minn grupp ta’ militanti estremi. Il-President Coleiro Preca faħħret lil Soroptimist International of Malta li permezz tal-mixja simbolika qed twassal messaġġ, tagħti kuraġġ u tispira ħafna nisa li sfortunatament qed jispiċċaw vittmi ta’ vjolenza. Qalet li inizjattivi bħal dawn se jsibu l-appoġġ ta’ din il-Presidenza biex mhux biss nuru solidarjetà iżda anki nieħdu azzjoni ħalli jitwassal messaġġ qawwi fil-fora internazzjonali. Il-President spjegat li l-edukazzjoni hija kruċjali biex tiġi indirizzata l-vjolenza fuq in-nisa. Hija rreferiet għal każ li għaddiet minnu t-tfajla Pakistana Malala Yousafzai li wriet lid-dinja x’determinazzjoni jipposjedu n-nisa. Il-President tkellmet ukoll dwar il-ħtif tat-tfajliet Niġerjani u l-każ li seħħ fil-Pakistan ftit tal-jiem ilu fejn mara sfat imħaġġra barra Qorti. Waqt il-laqgħa l-President Coleiro Preca ffirmat petizzjoni li Soroptimist International of Malta se tkun qed tippreżenta lill-Gvern Malti biex jagħmel pressjoni fuq il-Gvern Niġerjan ħalli jiġu salvati t-tfajliet maħtufa.